2019-2020-yillarda Sirdaryo viloyatining Xovos tumani yangi markazini qurish yuzasidan amaliy chora-tadbirlarni tasdiqlash to‘g‘risida

Sirdaryo viloyati Xovos tumanining yangi markazi qurilishini ta’minlash, muhandislik-kommunikatsiya infratuzilmasini hamda ijtimoiy soha obyektlarini yangidan qurish, rekonstruksiya qilish va ta’mirlash orqali tuman aholisiga qulay sharoitlar yaratish maqsadida Vazirlar Mahkamasi qaror qiladi:
 1. 2019-2020-yillarda Sirdaryo viloyatining Xovos tumani markazini rivojlantirish chora-tadbirlari dasturi (keyingi o‘rinlarda dastur deb ataladi) ilovaga muvofiq tasdiqlansin. 
 2. O‘zbekiston Respublikasi Iqtisodiyot va sanoat vazirligiga dastur parametrlarining bajarilishini ta’minlash bo‘yicha davlat va xo‘jalik boshqaruvi organlari, mahalliy ijro etuvchi hokimiyat organlari, tijorat banklari faoliyatini muvofiqlashtirish va monitoring qilish vazifasi yuklansin.
 3. O‘zbekiston Respublikasi Iqtisodiyot va sanoat vazirligi: 
 davlat va xo‘jalik boshqaruvi organlari hamda mahalliy ijro etuvchi hokimiyat organlari, tijorat banklari tomonidan dasturda nazarda tutilgan tadbirlarning belgilangan muddatlarda amalga oshirilishini tahlil qilib borsin va muvofiqlashtirsin;
 dastur bajarilishining monitoringi olib borilishini tashkil etsin va muammoli masalalarni har oyda tizimli ravishda ko‘rib chiqsin, ularni hal etish yuzasidan tezkor va amaliy choralar ko‘rsin;
 zarurat bo‘lganda, tayyorlangan va belgilangan tartibda kelishilgan loyiha hujjatlari asosida dasturga tegishli o‘zgartirish va qo‘shimchalar kiritsin.
 4. O‘zbekiston Respublikasi Iqtisodiyot va sanoat vazirligi Sirdaryo viloyati hokimligi, davlat va xo‘jalik boshqaruvi organlari, tijorat banklari, loyiha tashabbuskorlari bilan birgalikda dasturga kiritilgan loyihalarni amalga oshirish bo‘yicha loyiha hujjatlarini ishlab chiqish va ekspertizadan o‘tkazish, qurilish-montaj ishlarini bajarish, zamonaviy texnologik asbob-uskunalar bilan jihozlash va ularni foydalanishga topshirishning aniq muddatlari ko‘rsatilgan tarmoq jadvallarini bir oy muddatda ishlab chiqsin va tasdiqlasin.
 5. O‘zbekiston Respublikasi Investitsiyalar va tashqi savdo vazirligi, Moliya vazirligi, Iqtisodiyot va sanoat vazirligining Saudiya taraqqiyot jamg‘armasi ishtirokida “Zamonaviy uy-joylarni va tegishli infratuzilmalarni qurish dasturi” bo‘yicha qarz bitimlaridan tejalgan mablag‘larni Sirdaryo viloyati Xovos tumanida ko‘p qavatli arzon uy-joylar qurilishini qo‘shimcha moliyalashtirish uchun yo‘naltirish to‘g‘risidagi takliflari ma’qullansin.
 6. O‘zbekiston Respublikasi Investitsiyalar va tashqi savdo vazirligi Xovos tumani markazida 2019-yilda qurilishi rejalashtirilgan 10 ta besh qavatli arzon uy-joylarni moliyalashtirish uchun Islom taraqqiyot bankining “Qishloq hududlarida zamonaviy arzon uy-joylar qurish” loyihasi doirasida hamda Saudiya taraqqiyot jamg‘armasi ishtirokida “Zamonaviy uy-joylarni va tegishli infratuzilmalarni qurish dasturi” bo‘yicha 2019-yilda quriladigan ko‘p qavatli arzon uy-joylar soni va sarflanadigan mablag‘lar miqdorini Islom taraqqiyot banki va Saudiya taraqqiyot jamg‘armasi bilan belgilangan tartibda kelishsin.
 7. O‘zbekiston Respublikasi Investitsiyalar va tashqi savdo vazirligi, Iqtisodiyot va sanoat vazirligi, “Qishloq qurilish invest” MChJ IK Xovos tumani markazida 2019-yilda yana 10 ta besh qavatli arzon uy-joylar qurilishi va muhandislik-kommunikatsiya obyektlarini barpo etish uchun xalqaro moliya institutlari mablag‘larini jalb etish bo‘yicha Vazirlar Mahkamasiga taklif kiritsin.
 8. Tijorat banklariga ular tomonidan quriladigan 10 ta ko‘p qavatli uy-joylar uchun fuqarolarga ajratiladigan ipoteka kreditlarini 10 yil muddatga 3 yillik imtiyozli davr bilan Markaziy bankning qayta moliyalashtirish stavkasidan oshmagan miqdorda berish tavsiya etilsin.
 Belgilab qo‘yilsinki:
 pudratchi tashkilotlarga Markaziy bankning qayta moliyalashtirish stavkasidan oshmagan miqdorda o‘n sakkiz oy imtiyozli davr bilan 2 yilga kredit mablag‘i ajratiladi;
 mazkur uy-joy qurilishida qatnashadigan pudratchi tashkilotlarga, istisno tariqasida, “O‘zmetkombinat” va “Bekobodsement” aksiyadorlik jamiyatlari tomonidan sement va metall mahsulotlari birja kotirovkalarining o‘rtacha narxlarida to‘g‘ridan to‘g‘ri sotilishiga ruxsat beriladi.
 9. O‘zbekiston Respublikasi Transport vazirligi huzuridagi Avtomobil yo‘llari qo‘mitasi ikki oy muddatda:
 mahalliy va tranzit yo‘nalishlarni hamda yo‘l harakati xavfsizligini hisobga olgan holda, “Xovos-Dashtobod” yo‘nalishidagi A 376 “Qo‘qon-Jizzax” avtomobil yo‘lining 219 — 242 kilometr qismidagi yo‘l yoqasini obodonlashtirish, ko‘kalamzorlashtirish va sug‘orish tizimini tashkil etish bo‘yicha loyiha-smeta hujjatlarini ishlab chiqsin;
 “Xovos-Dashtobod” yo‘nalishidagi A 376 “Qo‘qon-Jizzax” avtomobil yo‘lining 219 — 242 kilometr qismidagi yo‘l yoqasini obodonlashtirish, ko‘kalamzorlashtirish va sug‘orish tizimini tashkil etishni amalda bajarilgan ishlar hajmlariga ko‘ra, joriy yilda davlat budjetidan umumiy foydalanishdagi avtomobil yo‘llarini joriy ta’mirlash va saqlash uchun ajratilgan mablag‘lar hisobidan amalga oshirsin.
 10. O‘zbekiston Respublikasi Iqtisodiyot va sanoat vazirligi, Investitsiyalar va tashqi savdo vazirligi, Moliya vazirligi, Adliya vazirligi, Ichki ishlar vazirligi, Sog‘liqni saqlash vazirligi, Bandlik va mehnat munosabatlari vazirligi, Energetika vazirligi, Davlat soliq qo‘mitasi, Yer resurslari, geodeziya, kartografiya va davlat kadastri davlat qo‘mitasi dastur doirasida Xovos tumani markazida yangi obyektlarni qurish ishlarini belgilangan muddatlarda yakunlash choralarini ko‘rsinlar. 
 11. O‘zbekiston Respublikasi Energetika vazirligi Sirdaryo viloyati hokimligi bilan birgalikda mavjud resurs va texnik imkoniyatlardan kelib chiqqan holda, dastur doirasidagi qurilish loyihalarini amalga oshirishda g‘isht, asfaltbeton va sementbeton mahsulotlarini ishlab chiqaruvchi tashkilotlarga elektr energiyasi va tabiiy gaz uzluksiz yetkazib berilishini ta’minlasin. 
 12. O‘zbekiston Respublikasi Investitsiyalar va tashqi savdo vazirligi, Iqtisodiyot va sanoat vazirligi, Moliya vazirligi Sirdaryo viloyati hokimligi hamda boshqa manfaatdor vazirlik va idoralar bilan birgalikda dasturda nazarda tutilgan investitsiya loyihalarini joriy va kelgusi yillar uchun O‘zbekiston Respublikasini Investitsiya dasturini shakllantirishda inobatga olsin.
 13. Sirdaryo viloyatining Xovos tumani sektorlari rahbarlari dastur parametrlarining o‘z vaqtida va to‘liq amalga oshirilishi uchun biriktirilgan hududda loyiha tashabbuskorlariga ko‘maklashib, yuzaga kelgan muammolarni aniqlash va bartaraf etish choralarini ko‘rsin hamda ularning faoliyati natijadorligi yuzasidan asoslangan xulosa va takliflarni Sirdaryo viloyati hokimligiga kiritib borsin. 
 14. Sirdaryo viloyati hokimligi dasturdagi tadbirlarning o‘z vaqtida va sifatli bajarilishi bo‘yicha loyiha tashabbuskorlari faoliyatining natijadorligini viloyat va tuman faollari yig‘ilishlarida muhokama qilsin hamda amalga oshirilgan ishlar to‘g‘risida Vazirlar Mahkamasiga axborot kiritib borilishini ta’minlasin.
 15. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari — transport vaziri A.J. Ramatov, O‘zbekiston Respublikasi iqtisodiyot va sanoat vaziri B.A. Xo‘jayev va Sirdaryo viloyati hokimi G‘.G‘. Mirzayev zimmasiga yuklansin.